贈夏侯子美養心居士
作者：劉才邵
朝代：宋

paragraphs: 漢家恢儒成治功，獨與三代同高風。
當時經術傳家者，大小夏侯名譽崇。
鄴都雄圖方鼎峙，英俊乘時盡風靡。
坐使當途基業成，才如伏波能有幾。
公家先世不乏人，詩書韜略傳清芬。
文取賢科武分閫，爽氣英姿今尚存。
前人清白今人繼，方得家聲終不墜。
脩身大要在養心，公以自名深有意。
世人但知縱多欲，盈壑填溪不知足。
盡取豪華供目前，幾人更戒前車覆。
如公此意具真識，不似世人長荆棘。
寸田盡著子孫耕，會見慶餘由善積。